ddrg/super_eurlex huggingface dataset:
KIRJALLINEN KYSYMYS E-1164/00 esittäjä(t): Bart Staes (Verts/ALE) komissiolle. Valkoinen kirja elintarvikkeiden turvallisuudesta ja Euroopan elintarvikeviranomainen.



Virallinen lehti nro 046 E , 13/02/2001 s. 0136 - 0137



KIRJALLINEN KYSYMYS E-1164/00 esittäjä(t): Bart Staes (Verts/ALE) komissiolle (12. huhtikuuta 2000) Aihe: Valkoinen kirja elintarvikkeiden turvallisuudesta ja Euroopan elintarvikeviranomainen Tammikuussa 2000 julkaistiin valkoinen kirja elintarvikkeiden turvallisuudesta (KOM(1999) 719 lopullinen). Luvussa 4 käsitellään Euroopan elintarvikeviranomaisen perustamista ja luvussa 5 elintarvikkeiden turvallisuutta koskevaa lainsäädäntöä. Komissio tulee kokoamaan tietoja ravinnon kulutuksesta, ruokavalioista ja ravitsemustilasta (kohta 107). Tämän lisäksi olisi edistettävä ravitsemusta koskevaa tutkimusta ja tehokasta ja täsmällistä kuluttajatiedotusta. Näitä tehtäviä toteutetaan jo tällä hetkellä valtiollisella (tai osavaltioiden) tasolla. 1. Mikä on komission mukaan tällaisten kansallisiin toimiin verrattavissa olevien toimien lisäarvo EU:n tasolla? 2. Eikö tällainen lähestymistapa uhkaakin johtaa päällekkäisyyksiin ja saman työn tekemiseen kahtaalla? Jos näin on, onko komissio valmis rajoittamaan roolinsa koordinoijaksi (avainasema)? Jos näin ei ole, mitkä takeet komissiolla on siitä, että päällekkäisyyksiä ja saman työn tekemistä kahtaalla ei esiinny? David Byrnen komission puolesta antama yhteinen vastaus kirjallisiin kysymyksiin E-1163/00 ja E-1164/00 (23. kesäkuuta 2000) Ravitsemuspolitiikan kehittämisessä komissio hyödyntää tuloksia, joita se saa kahdesta käynnissä olevasta hankkeesta. Hankkeet rahoitetaan terveyden edistämistä koskevasta ohjelmasta, ja kummassakin hankkeessa on lukuisia jäsenvaltioiden kansallisten politiikkojen asiantuntijoita sekä Maailman terveysjärjestön (WHO) ja YK:n elintarvike- ja maatalousjärjestön (FAO) edustajia. Toisessa hankkeessa pyritään laatimaan eurooppalaiset ravitsemussuositukset ja toinen on tarkoitettu tausta-asiakirjaksi puheenjohtajavaltiona toimivalle Ranskalle, joka on ehdottanut ravitsemukseen liittyvän terveyden tukemista puheenjohtajakaudellaan. Terveyden seurannan osalta suurin osa jäsenvaltioista on ottanut käyttöön seurantajärjestelmän, johon kuitenkin harvoin sisältyy ravitsemustilan seuranta. Elintarvikkeiden kulutusta koskevia tutkimuksia kyllä tehdään, mutta ne ovat vasta ensimmäinen vaihe ravitsemustilan arvioinnissa. Vähäiset käytettävissä olevat tiedot ravitsemuksesta eri jäsenvaltioissa eivät ole kaikki samanlaatuisia, ja niiden vertailtavuudessa on toivomisen varaa. Siksi neuvosto ja parlamentti ovat useaan otteeseen pyytäneet komissiota kehittämään terveyteen liittyvien tietojen keruuta, analysointia ja levittämistä sekä parantamaan tietojen laatua ja vertailtavuutta. Mitä tulee komission ja jäsenvaltioiden toteuttamien toimien mahdollisiin päällekkäisyyksiin, komissiolla ei ole mitään aikomusta viedä valtaa jäsenvaltioilta. Kaikki ravitsemukseen liittyvää terveyttä koskevat toimet toteutetaan yhdessä jäsenvaltioiden kanssa, ja komission tehtävänä on toimia niissä aloitteen tekijänä ja koordinaattorina.
KIRJALLINEN KYSYMYS E-0933/00 esittäjä(t): Helmuth Markov (GUE/NGL) komissiolle. Komission oikeustoimet Thüringenin osavaltiota vastaan (Saksassa).



Virallinen lehti nro 330 E , 21/11/2000 s. 0220 - 0220



KIRJALLINEN KYSYMYS E-0933/00 esittäjä(t): Helmuth Markov (GUE/NGL) komissiolle (29. maaliskuuta 2000) Aihe: Komission oikeustoimet Thüringenin osavaltiota vastaan (Saksassa) 1. Millaisia suuntaa-antaviin EU:n ohjelmiin ja direktiiveihin liittyviä päätökseen saatettuja tai keskeneräisiä oikeustoimia Euroopan komissio on käynnistänyt tai käynnistää Thüringenin osavaltiota vastaan, ja mistä lähtien? 2. Mihin tuloksiin komissio on tullut näissä kilpailulainsäädäntöä koskevissa päätökseen saatetuissa oikeustoimissa? Miten laajoja ovat olleet taloudelliset seuraamukset, ja mitä erityisiä toimialoja päätökseen saatetut oikeustoimet koskevat? 3. Vedettiinkö osavaltion hallitus mukaan prosessiin ja kerrottiinko sille tuloksista, ja esitettiinkö käsitellyissä asiakysymyksissä konkreettisia muutosvaatimuksia, ja jos esitettiin, koska ja mitä vaatimuksia? 4. Mitä mahdollisia seuraamuksia Thüringenin osavaltiolle aiheutuu, ja miten komissio arvioi niitä? 5. Mitkä oikeustoimet ovat edelleen kesken, koska ne odotetaan saataviksi päätökseen ja mihin ne liittyvät? 6. Vaatiiko komissio muutoksia Thüringenin osavaltiossa toteutettaviin toimiin ja menettelyihin, jotka liittyvät EU:n ohjelmiin ja direktiiveihin, ja jos vaatii, niin mitä muutoksia ja millä aloilla? Romano Prodin komission puolesta antama vastaus (5. toukokuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-0204/00 esittäjä(t): Freddy Blak (PSE) komissiolle. Sokeain matkustaminen opaskoiran kanssa.



Virallinen lehti nro 374 E , 28/12/2000 s. 0034 - 0035



KIRJALLINEN KYSYMYS E-0204/00 esittäjä(t): Freddy Blak (PSE) komissiolle (4. helmikuuta 2000) Aihe: Sokeain matkustaminen opaskoiran kanssa Opaskoiran kanssa matkustaminen tuottaa sokeille ongelmia, koska Euroopan maat soveltavat erilaisia sääntöjä eläinlääkärintarkastuksiin ja rokotuksiin. Säännöt vaihtelevat maittain huomattavasti: Iso-Britannia vaatii, että maahantuontilupaa anotaan etukäteen. Ruotsi taas vaatii, että koira on voitava tunnistaa joko tatuoinnin tai mikrosirun avulla, ja Espanja ei hyväksy yli vuoden vanhoja vesikauhurokotuksia. Sokeat eivät voi lähteä matkalle spontaanisti, koska matka on valmisteltava yksityiskohtaisesti. Miten tällöin toteutuukaan sokeain vapaa liikkuvuus? Onko komissiolla kokonaiskäsitystä Euroopan eri maissa voimassa olevista opaskoiran mukaanottamista koskevista säännöistä? Onko komissio harkinnut näiden sääntöjen yhdenmukaistamista, niin että myös sokeat voisivat käyttää oikeutta vapaaseen liikkuvuuteen Euroopassa? David Byrnen komission puolesta antama vastaus (10. maaliskuuta 2000) Komissio on tietoinen vaikeuksista, jotka johtuvat lemmikkieläinten ja erityisesti sokeiden käyttämien opaskoirien liikkuvuuteen sovellettavista jäsenvaltioiden erilaisista kansallisista säännöksistä. Komission yritykset yhdenmukaistaa eläinten liikkuvuutta koskevat eläinlääkinnälliset vaatimukset eivät ole tähän mennessä onnistuneet. Yhdistyneen kuningaskunnan hallitus on hiljattain yksityistä tiedemiesryhmää kuultuaan ottanut karanteenin tilalle käyttöön vähemmän rajoittavan vaihtoehtoisjärjestelmän joka sallii tietyin edellytyksin omistajan ja lemmikkieläimen vaivattoman liikkuvuuden jäsenvaltioiden välillä. Opaskoiran kanssa liikkuvat heikkonäköiset henkilöt ovat ensimmäisinä voineet hyötyä tästä uudesta säännöksestä. Ensimmäinen ilman karanteenia tämän järjestelyn käyttöönottoa ennakoiden Yhdistyneen kuningaskunnan alueelle tullut koira kuului opaskoirien luokkaan. Tässä uudessa tilanteessa komissio antaa lähiaikoina neuvostolle ja parlamentille asetusehdotuksen jonka tarkoituksena on lemmikkieläinten liikkuvuutta koskevien eläinlääkinnällisten vaatimusten yhdenmukaistaminen. Uudella asetuksella pyritään ratkaisemaan ne ongelmat, joita heikkonäköiset joutuvat edelleen kohtaamaan matkustaessaan opaskoiransa kanssa jäsenvaltiosta toiseen.
KIRJALLINEN KYSYMYS E-1353/00 esittäjä(t): Jorge Hernández Mollar (PPE-DE) komissiolle. Santana Motor -yrityksen pääoman lisäys ja sitä koskevan Euroopan unionin lausunnon viivästyminen.



Virallinen lehti nro 046 E , 13/02/2001 s. 0175 - 0176



KIRJALLINEN KYSYMYS E-1353/00 esittäjä(t): Jorge Hernández Mollar (PPE-DE) komissiolle (4. toukokuuta 2000) Aihe: Santana Motor -yrityksen pääoman lisäys ja sitä koskevan Euroopan unionin lausunnon viivästyminen Espanjalaisen autoalan yrityksen Santana Motorin vuoden 1999 tappiot (2 986 miljoonaa pesetaa) ylittivät kaikki Andalusian aluehallituksen ennusteet ja yrityksen strategiseen suunnitelmaan sisältyvät ennusteet. Yrityksen omistajalle, Andalusian aluehallitukselle kuuluvalle Instituto de Fomento de Andalucialle nämä tappiot ovat seurausta jenin arvostuksesta ja siitä, että Euroopan unioni ei ole vieläkään antanut lausuntoaan Santana Motorin pääoman lisäyksestä ja tämän yrityksen pyytämistä tuista. Voiko komissio kertoa, onko Instituto de Fomenton Euroopan unioniin kohdistamalla syytteellä mitään loogista perustaa ja missä määrin unionia voidaan pitää vastuussa näistä Santana Motorin omistajatahon esittämistä haitoista? Mario Montin komission puolesta antama vastaus (15. kesäkuuta 2000) Kyseinen yritys toteutti rakenneuudistussuunnitelman vuosina 19951997 ja sai siihen valtiontukea, jonka komissio oli hyväksynyt 30 päivänä heinäkuuta 1996 tekemällään päätöksellä 97/17/EY(1). Santanalle annettava tuki hyväksyttiin tietyin edellytyksin, esimerkiksi seurantaraportti oli toimitettava vuosittain eikä lisää tukea saanut myöntää. Komissio huomauttaa, että rakenneuudistussuunnitelman, johon edellä mainittu komission päätös vuodelta 1996 perustui, olisi pitänyt johtaa Santanan tilanteen kohentumiseen. Se panee merkille arvoisan parlamentin jäsenen toimittamat tiedot, joiden mukaan Santanan tappio vuonna 1999 oli 2 986 miljoonaa pesetaa. Vuonna 1998 komissio sai lehdistön kautta tiedon siitä, että viiden pankin yhteenliittymä oli myöntänyt Santana Motorille 3 800 miljoonan pesetan luoton, johon liittyi Andalusian aluehallinnon antama julkinen takaus. Tietojen perusteella komissio pyysi Espanjan viranomaisilta lisätietoja, jotka saatiin vain osittain. Sellaisissa asiakirjoissa kuin yrityksen keskipitkän aikavälin strategisessa suunnitelmassa viitattiin investointitukeen sekä pääoman lisäykseen julkisen elimen taholta. Toimenpide rekisteröitiin ilmoittamatta jätetyksi tueksi. Julkisten rahoitustoimien arvioimiseksi komissio pyysi lisätietoja, jotka vähitellen saatiin Espanjan viranomaisilta. Komissio tutkii parhaillaan toimenpiteitä. Siksi on liian aikaista tehdä mitään johtopäätöksiä toimenpiteiden luonteesta ja siitä, ovatko ne Euroopan yhteisön kilpailusääntöjen mukaisia, tai onko tarvetta aloittaa EY:n perustamissopimuksen 88 artiklan (entisen 93 artiklan) 2 kohdan mukainen menettely. (1) EYVL L 6, 10.1.1997.
KIRJALLINEN KYSYMYS E-0855/00 esittäjä(t): Lord Inglewood (PPE-DE) komissiolle. Yhdistynyt kuningaskunta ja rakennerahastoista tuettavia tavoitteen 2 alueita koskeva kartta.



Virallinen lehti nro 026 E , 26/01/2001 s. 0121 - 0121



KIRJALLINEN KYSYMYS E-0855/00 esittäjä(t): Lord Inglewood (PPE-DE) komissiolle (21. maaliskuuta 2000) Aihe: Yhdistynyt kuningaskunta ja rakennerahastoista tuettavia tavoitteen 2 alueita koskeva kartta Missä vaiheessa vuoden 2000 aikana Yhdistyneen kuningaskunnan hallitus antoi komissiolle kirjeen, jossa se pyysi hyväksymismenettelyn poistamista rakennerahastoista vuosina 20002006 tuettavia tavoitteen 2 alueita koskevan kartan osalta? Michel Barnier'n komission puolesta antama vastaus (19. huhtikuuta 2000) Britannian viranomaiset pyysivät 2. helmikuuta 2000 päivätyssä kirjeessä menettelyn keskeyttämistä luetteloon mahdollisesti tehtävien muutosten vuoksi. Komissio pyysi 4. helmikuuta 2000, että tarkistukset toimitettaisiin sille nopeasti, jotta lopullisesta alueluettelosta voitaisiin päättää käytännön ohjelmatyö aloittamiseksi. Komissio lähetti 24. helmikuuta toisen kirjeen, jossa jälleen korostettiin päätöksenteon kiireellisyyttä. Yhdistynyt kuningaskunta ilmoitti virallisesti, että menettelyn keskeytys voidaan lakkauttaa 2. maaliskuuta 2000, eikä luetteloon haluta enää esittää muutoksia.
KIRJALLINEN KYSYMYS E-0653/00 esittäjä(t): Encarnación Redondo Jiménez (PPE-DE) komissiolle. Yhteisön varojen käyttäminen Río Guaron kastelujärjestelmiin.



Virallinen lehti nro 374 E , 28/12/2000 s. 0126 - 0126



KIRJALLINEN KYSYMYS E-0653/00 esittäjä(t): Encarnación Redondo Jiménez (PPE-DE) komissiolle (9. maaliskuuta 2000) Aihe: Yhteisön varojen käyttäminen Río Guaron kastelujärjestelmiin Vuonna 1987 komissio myönsi 645 miljoonaa pesetaa (päätös C(87) 1626/13) La Viñuelan padon ja kastelujärjestelmien rakentamiseksi Río Guaro -jokeen ja sen ympäristöön. Tähän mennessä työt on kuitenkin saatettu päätökseen vain Río Guaron vasemmalla rannalla; oikealla rannalla ne ovat vielä kesken (teknisen selvityksen nro A N 94 P 0101 mukaan Río Guaron kastelujärjestelmät kuuluvat Andalusian toimintaohjelmaan vuosiksi 19941999). Alueen asukkaiden ja muiden asianomaisten lähetystö vieraili pääosasto XVI:ssa Brysselissä saamatta kuitenkaan tyydyttävää vastausta komissiolta. Voisiko komissio kertoa, miksi joen oikeanpuoleisen rannan töitä ei ole saatettu päätökseen? Milloin tämä tapahtuu? Mitä komissio on tehnyt antaakseen antamaan asianmukaista tietoa alueen asukkaille ja muille asianomaisille? Michel Barnierin komission puolesta antama vastaus (7. huhtikuuta 2000) Parlamentin jäsentä kehotetaan tutustumaan tietoihin, joita komissio esitti parlamentille kyseisestä hankkeesta etenkin vastauksessaan Jannis Sakellarioun kirjalliseen kysymykseen E-1391/99(1), vastauksissaan pyyntöihin 249/99 ja 391/99 sekä 6. toukokuuta 1999 päivätyssä kirjeessään Diemut Theatolle. Jäsenvaltiolta saatujen tietojen mukaan sekä La Viñuelan pato että Andalusian toimenpideohjelmassa kaudella 19941999 yhteisrahoitetut kastelujärjestelmät (toimi 6.1.1) sijaitsevat kaikki Vélez-joen vasemmalla rannalla ja ne on käytännössä saatu valmiiksi. Toimenpideohjelman teknisessä lomakkeessa ei kuitenkaan täsmennetä, sijaitsevatko hankkeet vasemmalla vai oikealla rannalla, vaan siinä on ainoastaan maininta Obras de distribución en el Guaro. Komissio muistuttaa, että toissijaisuusperiaatteen mukaisesti yhteisrahoitettavien hankkeiden valinta on jäsenvaltioiden vastuulla. Kansallisilta viranomaisilta saatujen tietojen mukaan hankkeet, joita parlamentin jäsen tarkoittaa, toteutetaan todennäköisesti ohjelmatyön myöhemmässä vaiheessa. Viranomaiset eivät kuitenkaan täsmennä, haetaanko tuleviin töihin yhteisön rahoitusta. (1) EYVL C 170 E, 20.6.2000, s. 3.
KIRJALLINEN KYSYMYS E-0671/00

esittäjä(t): Antonio Tajani (PPE-DE), Stefano Zappalà (PPE-DE), Giorgio Lisi (PPE-DE), Francesco Fiori (PPE-DE), Raffaele Fitto (PPE-DE), Raffaele Costa (PPE-DE), Raffaele Lombardo (PPE-DE) ja Francesco Musotto (PPE-DE) komissiolle

(9. maaliskuuta 2000)

Aihe: EU:n lainsäädännön vastainen ihmisten kloonaus

Mihin toimiin komissio aikoo ryhtyä sen johdosta, että Euroopan patenttivirasto Münchenissä hyväksyi alkion kloonauksen patentin?

Miten se aikoo suojella ihmisten perusoikeuksia ja estää, että toisin kuin Yhdysvalloissa ja Japanissa Euroopan unionissa voidaan patentoida geenirakenteeseen tehtyjä muutoksia, joiden tavoitteena on valmistaa eläviä organismeja?

Miten komissio aikoo toimia, jotta Münchenissä hyväksyttyyn tekstiin saadaan lisättyä ihmisten kloonauksen ehdoton kieltäminen?

Frederik Bolkesteinin komission puolesta antama vastaus

(25. huhtikuuta 2000)

Euroopan patenttivirasto (EPV) ei ole Euroopan yhteisön toimielin, ja sen toiminta määräytyy Euroopan patenttiyleissopimuksen mukaisesti. Tässä kansainvälisessä yleissopimuksessa on 19 sopimuspuolta, joihin kuuluvat kaikki jäsenvaltiot. Euroopan patenttiyleissopimuksen täytäntöönpanosääntöjä muutettiin viime vuonna, siten että otettiin huomioon bioteknologian keksintöjen oikeudellisesta suojasta 6 päivänä heinäkuuta 1998 annettu Euroopan parlamentin ja neuvoston direktiivi 98/44/EY(1). Säännöissä suljetaan patentoitavuuden ulkopuolelle direktiivin sanamuotoja käyttäen ihmisen kloonaamismenetelmät, menetelmät, joilla muutetaan ihmisen sukusolujen geneettistä identiteettiä, ja ihmisalkioiden käyttö teollisiin tai kaupallisiin tarkoituksiin.

Vastauksena eurooppalaisen patentin EP0695351 kiistanalaisuuteen komissio esitti EPV:lle huolensa siitä, että kyseinen patentti on myönnetty, ja pyysi EPV:tä muuttamaan patenttia pikaisesti. Tämän johdosta EPV lupasi muodostaa tavallista varhaisemmassa vaiheessa väitemenettelyjaoston kyseistä patenttia koskevien jo toimitettujen vastalauseiden käsittelyä varten. Väitemenettelyjaosto perustettiin 29. maaliskuuta 2000, ja sen odotetaan antavan ennakkoratkaisun lähiaikoina. Komissio jatkaa asian valvomista ja harkitsee jatkotoimien toteuttamista siinä tapauksessa, että EPV:n toimet osoittautuvat riittämättömiksi. Jatkotoimiin voi kuulua myös se, että komissio tai yhteisö esittää EPV:lle kyseistä patenttia koskevan muodollisen vastalauseen.

(1) EYVL L 213, 30.7.1998.
KIRJALLINEN KYSYMYS E-0401/00 esittäjä(t): Mikko Pesälä (ELDR) ja Samuli Pohjamo (ELDR) komissiolle. EU:n elintarvikevalvonnan puolueettomuus.



Virallinen lehti nro 330 E , 21/11/2000 s. 0152 - 0153



KIRJALLINEN KYSYMYS E-0401/00 esittäjä(t): Mikko Pesälä (ELDR) ja Samuli Pohjamo (ELDR) komissiolle (15. helmikuuta 2000) Aihe: EU:n elintarvikevalvonnan puolueettomuus Euroopan unionin eläinlääkintätarkastajat tekivät tarkastusmatkan Venäjälle, Kuolan niemimaalle 11.21.10.1998. Tavoitteena oli selvittää, voidaanko Kuolan niemimaalle antaa lupa tuoda poron- ja riistanlihaa EU:hun. Komission tarkastusmatkalle osallistui tarkastusraportin (XXIV/1472/98) mukaan poronlihan tuonnista Kuolan niemimaalta kiinnostuneen yrityksen edustaja. Raportin mukaan yritys auttoi matkajärjestelyissä ja järjesti tulkkauksen tapaamisiin. Onko kaupallisten yritysten edustajien mukanaolo EU:n tarkastusmatkoilla kolmansiin maihin normaali käytäntö? Katsooko komissio, että kaupallista intressiä omaavien tahojen mukanaolo tarkastusmatkoilla turvaa kuluttajien luottamuksen EU:n elintarvikevalvonnan puolueettomuuteen? David Byrnen komission puolesta antama vastaus (20. maaliskuuta 2000) Kuten arvoisan parlamentin jäsenen mainitsemasta raportista käy ilmi (saatavilla Europa-palvelimella osoitteessa: http://europa.eu.int/comm/dg24/), tarkastusryhmä muodostui kahdesta komission ja yhdestä Suomen maatalousministeriön eläinlääkäristä. Kaksi ryhmän jäsentä puhui sujuvasti venäjää, joka oli tarkastusmatkan aikana käytetty kieli. Osoittautui mahdottomaksi saada virallista tulkkausta tarkastuskäynnillä mukana olleelle kolmannelle tarkastajalle. Jotta tarkastusmatka voitiin toteuttaa asianmukaisesti, jouduttiin näistä syistä turvautumaan poikkeuksellisiin toimenpiteisiin, jotka eivät kuulu elintarvike- ja eläinlääkintätoimiston tavanomaisiin käytäntöihin. Tämän vuoksi hyväksyttiin ruotsalaisomistuksessa olevan vientiyrityksen tarjoama tulkkausapu venäjää taitamattomalle tarkastusryhmän jäsenelle. Lisäksi tarkastusohjelma vietiin läpi alueellisten eikä keskushallintoon kuuluvien virallisten eläinlääkintäyksiköiden kanssa ruotsalaisen vientiyrityksen avustuksella. Kyseisen yrityksen johtaja matkusti tarkastusryhmän kanssa auttaakseen matkajärjestelyissä, mutta hän ei kuulunut tarkastusryhmään. Tarkastusraportissa todettiin selkeästi, että hän ei osallistunut tarkastusmatkan aikana järjestettyihin teknisiin kokouksiin. Tämä järjestely ei mitenkään heikentänyt tarkastusmatkan toteutusta eikä sen tulosten, päätelmien tai suositusten raportointia. Kaikki matkustus- ja majoitusjärjestelyt tehtiin täysin komission sääntöjen mukaisesti. Komissio tiedostaa täysin sen, että kuluttajat on saatava luottamaan komission tarkastustoimien puolueettomuuteen. Tarkastusmatkan tulokset saatiin täysin avoimesti ja riippumattomasti, kuten raportin julkaiseminen osoittaa. Pysyvässä eläinlääkintäkomiteassa olevat jäsenvaltioiden edustajat hyväksyivät kyseiset tulokset 10. helmikuuta 1999.
KIRJALLINEN KYSYMYS E-1058/00 esittäjä(t): Marjo Matikainen-Kallström (PPE-DE) komissiolle. Poikkeusluvat lyijybensiinin käytölle.



Virallinen lehti nro 046 E , 13/02/2001 s. 0113 - 0114



KIRJALLINEN KYSYMYS E-1058/00 esittäjä(t): Marjo Matikainen-Kallström (PPE-DE) komissiolle (4. huhtikuuta 2000) Aihe: Poikkeusluvat lyijybensiinin käytölle Lokakuussa 1998 voimaan tullut polttoainedirektiivi säätää sekä moottoribensiinien että dieselöljyjen rikkipitoisuudelle selkeät rajat. Samassa yhteydessä päätettiin myös luopua lyijyllisen moottoribensiinin käytöstä. Määräaika lyijyllisen bensiinin käytölle meni umpeen vuodenvaihteessa, mutta Ranskalle, Espanjalle, Italialle, Portugalille ja Kreikalle myönnettiin jatkoaikaa lyijyllisten ja runsasrikkisten polttoaineiden käytössä. Yllä mainittuun viitaten kysyn, miksi komissio suostui lyijyllisten polttoaineiden käytön jatkamiseen kyseisissä maissa, vaikka on yleisesti tiedossa, että polttoaineiden lyijy voidaan helposti korvata muilla, vähemmän luontoa kuormittavilla lisäaineilla? Margot Wallströmin komission puolesta antama vastaus (5. kesäkuuta 2000) Komissio harkitsi tarkkaan mainittujen jäsenvaltioiden poikkeushakemuksia, joilla ne hakivat lupaa jatkaa lyijyllisen polttoaineen pitämistä markkinoilla. Päätöstä tehdessään komissio oli tietoinen siitä, että lyijylliselle polttoaineelle on olemassa teknisiä vaihtoehtoja. Asian käsittelyssä kävi kuitenkin ilmi myös se, että poikkeusten epääminen olisi johtanut huomattavaan kuluttajien epätietoisuuteen mainituissa jäsenvaltioissa, mikä puolestaan olisi voinut johtaa laajaankin tyytymättömyyteen. Tämän vuoksi komissio katsoi tarpeelliseksi myöntää poikkeus määräajaksi, jotta jäsenvaltioiden viranomaisilla olisi aikaa antaa kuluttajille täsmällistä tietoa asiasta ja toteuttaa tarvittavat toimenpiteet, joilla varmistetaan kitkaton siirtyminen lyijyttömän polttoaineen käyttöön.
KIRJALLINEN KYSYMYS E-0484/00 esittäjä(t): Alejandro Cercas (PSE) komissiolle. Leader+ -yhteisöaloitteesta myönnettävät varat.



Virallinen lehti nro 374 E , 28/12/2000 s. 0086 - 0087



KIRJALLINEN KYSYMYS E-0484/00 esittäjä(t): Alejandro Cercas (PSE) komissiolle (24. helmikuuta 2000) Aihe: Leader+ -yhteisöaloitteesta myönnettävät varat Voiko komissio ilmoittaa, mitkä ovat arviolta Leader+ -yhteisöaloitteesta Extremaduran (Espanja) alueelle myönnettävät varat? Franz Fischlerin komission puolesta antama vastaus (21. maaliskuuta 2000) Komissio on jakanut Leader+ -yhteisöaloitteelle myönnettäviä varoja 2020 miljoonaa euroa jäsenvaltioiden kesken. Espanjan osuus on 467 miljoonaa euroa, ja Espanjan tehtävänä on toteuttaa Leader+ -yhteisöaloitteeseen kuuluvien ohjelmien toimeenpano. Näistä eri ohjelmista ilmoitetaan komissiolle niiden hyväksymistä varten ja näin tiedetään paljonko eri alueiden on mahdollisuus saada tukea. Tällä hetkellä komissio ei ole vielä selvillä Leader+ -ohjelmien toteutuksesta, joten sen ei ole mahdollista vastata parlamentin jäsenen tiedusteluun.
KIRJALLINEN KYSYMYS E-0750/00 esittäjä(t): John McCartin (PPE-DE) neuvostolle. Hollannin lainsäädäntö raskauden keskeyttämisestä.



Virallinen lehti nro 374 E , 28/12/2000 s. 0148 - 0148



KIRJALLINEN KYSYMYS E-0750/00 esittäjä(t): John McCartin (PPE-DE) neuvostolle (15. maaliskuuta 2000) Aihe: Hollannin lainsäädäntö raskauden keskeyttämisestä Onko neuvosto tietoinen Hollannin lainsäädännön muutosehdotuksista, jotka sallisivat abortin vielä 24. raskausviikon jälkeen, jos sikiöllä on todettu kehityshäiriö? Onko neuvosto sitä mieltä, että kyseinen laki olisi EU-sopimuksen 6 artiklan vastainen? Vastaus (18. toukokuuta 2000) Raskauden keskeyttämistä koskeva kansallinen lainsäädäntö ei kuulu Euroopan unionista tehdyn sopimuksen 6 artiklan soveltamisalaan. Mainittua artiklaa sovelletaan ainoastaan joko Euroopan unionin tai Euroopan yhteisöjen toteuttamiin toimiin tai jommankumman näistä hyväksymiin oikeudellisiin välineisiin ja säädöksiin.